Document ID: 32009R0790

NARIADENIE KOMISIE (ES) č. 790/2009
z 10. augusta 2009,
ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (1), a najmä na jeho článok 53,
keďže:
(1)
Časť 3 prílohy VI k nariadeniu (ES) č. 1272/2008 obsahuje dva zoznamy harmonizovanej klasifikácie a označovania nebezpečných látok. V tabuľke 3.1 sa uvádza harmonizovaná klasifikácia a označovanie nebezpečných látok na základe kritérií ustanovených v častiach 2 až 5 prílohy I k nariadeniu (ES) č. 1272/2008. V tabuľke 3.2 sa uvádza harmonizovaná klasifikácia a označovanie nebezpečných látok na základe kritérií ustanovených v prílohe VI k smernici Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (2). Tieto dva zoznamy je potrebné zmeniť a doplniť, aby zahŕňali aktualizované klasifikácie látok, ktoré už sú predmetom harmonizovanej klasifikácie, ako aj nové harmonizované klasifikácie. Okrem toho je potrebné vypustiť záznamy o niektorých látkach.
(2)
Je potrebné zmeniť a doplniť prílohu VI k nariadeniu (ES) č. 1272/2008 s cieľom zohľadniť nedávno prijaté zmeny a doplnenia prílohy I k smernici 67/548/EHS uvedené v smernici Komisie 2008/58/ES z 21. augusta 2008, ktorou sa po tridsiaty raz prispôsobuje technickému pokroku smernica Rady 67/548/EHS (3), a v smernici Komisie 2009/2/ES z 15. januára 2009, ktorou sa po tridsiaty prvý raz prispôsobuje technickému pokroku smernica Rady 67/548/EHS (4). Tieto opatrenia predstavujú prispôsobenie technickému a vedeckému pokroku v zmysle článku 53 nariadenia (ES) č. 1272/2008.
(3)
V odôvodnení 53 nariadenia (ES) č. 1272/2008 sa zdôrazňuje, že by sa mala zohľadniť vykonaná práca a skúsenosti získané pri uplatňovaní smernice 67/548/EHS vrátane klasifikácie a označovania špecifických látok uvedených v prílohe I k smernici 67/548/EHS.
(4)
Harmonizované klasifikácie uvedené v časti 3 prílohy VI k nariadeniu (ES) č. 1272/2008,zmenenému a doplnenému týmto nariadením, by sa nemali uplatňovať bezodkladne, keďže hospodárske subjekty budú potrebovať určité časové obdobie na to, aby prispôsobili označovanie a balenie látok a zmesí novým klasifikáciám. Hospodárske subjekty budú okrem toho potrebovať aj určité časové obdobie na to, aby splnili registračné povinnosti, ktoré vyplývajú z nových harmonizovaných klasifikácií látok klasifikovaných ako karcinogénne, mutagénne alebo poškodzujúce reprodukciu, kategórie 1A a 1B (tabuľka 3.1) a kategórie 1 a 2 (tabuľka 3.2), alebo ako veľmi toxické pre vodné organizmy, ktoré môžu spôsobiť dlhodobé nepriaznivé účinky vo vodnom prostredí, a to najmä tie registračné povinnosti, ktoré sú ustanovené v článku 23 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (5).
(5)
V prípade látok uvedených v tomto nariadení, ktoré sa aktualizujú alebo dopĺňajú do časti 3 prílohy VI k nariadeniu (ES) č. 1272/2008, je takisto vhodné, aby splnenie povinnosti klasifikovať látky v súlade s harmonizovanými klasifikáciami uvedenými v časti 3 prílohy VI k nariadeniu (ES) č. 1272/2008, zmenenému a doplnenému týmto nariadením, pripadlo na dátum stanovený v článku 23 nariadenia (ES) č. 1907/2006, a toto ustanovenie by sa preto malo uplatňovať od 1. decembra 2010.
(6)
Dodávatelia by mali mať možnosť uplatňovať harmonizované klasifikácie ustanovené v časti 3 prílohy VI k nariadeniu (ES) č. 1272/2008, zmenenému a doplnenému týmto nariadením, a zodpovedajúcim spôsobom prispôsobovať označovanie a balenie pred 1. decembrom 2010, ako bolo ustanovené v nariadení (ES) č. 1272/2008.
(7)
Uverejnená verzia smernice 2009/2/ES omylom obsahovala záznam č. 607-674-00-0 (branched C10-alkyl benzoates), a preto je vhodné opraviť túto administratívnu chybu a nezahrnúť tento záznam do prílohy VI k nariadeniu (ES) č. 1272/2008.
(8)
Opatrenia ustanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Časť 3 prílohy VI k nariadeniu (ES) č. 1272/2008 sa mení a dopĺňa takto:
1)
Tabuľka 3.1 sa mení a dopĺňa takto:
a)
záznamy zodpovedajúce záznamom uvedeným v prílohe 1 sa nahrádzajú záznamami uvedenými v prílohe 1;
b)
záznamy uvedené v prílohe II sa vkladajú v súlade s poradím záznamov uvedených v tabuľke 3.1;
c)
záznamy uvedené v prílohe III sa z tabuľky 3.1 vypúšťajú;
2)
Tabuľka 3.2 sa mení a dopĺňa takto:
a)
záznamy zodpovedajúce záznamom uvedeným v prílohe IV sa nahrádzajú záznamami uvedenými v prílohe IV;
b)
záznamy uvedené v prílohe V sa vkladajú v súlade s poradím záznamov uvedených v tabuľke 3.2;
c)
záznamy uvedené v prílohe III sa z tabuľky 3.2 vypúšťajú.
Článok 2
1. Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
2. Článok 1 sa uplatňuje od 1. decembra 2010.
3. Harmonizované klasifikácie uvedené v časti 3 prílohy VI k nariadeniu (ES) č. 1272/2008, zmenenému a doplnenému týmto nariadením, sa môžu uplatňovať pred 1. decembrom 2010.
Toto nariadenie je záväzné v celom rozsahu a priamo uplatniteľné vo všetkých členských štátoch
V Bruseli 10. augusta 2009.

Labels: 12
7
3
20